NÁRODNÁ RADA SLOVENSKEJ REPUBLIKY
IX. volebné obdobie

Návrh
ZÁKON
z ... 2026

o Rodinašekoch - kompenzácii daňového bonusu na dieťa a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I.
PRVÁ ČASŤ
ZÁKLADNÉ USTANOVENIA

§ 1 Predmet zákona
(1) Tento zákon upravuje
a) preplatok na kompenzáciu daňového bonusu na dieťa a právne vzťahy pri poskytovaní preplatku na kompenzáciu daňového bonusu na dieťa,
b) pôsobnosť orgánov štátnej správy pri poskytovaní preplatku na kompenzáciu daňového bonusu na dieťa,
c) podmienky poskytovania údajov potrebných na posúdenie nároku na preplatok na kompenzáciu daňového bonusu na dieťa.

§ 2 Vymedzenie základných pojmov
(1) Na účely tohto zákona sa rozumie
a) preplatkom na kompenzáciu daňového bonusu na dieťa cielená kompenzačná pomoc štátu poskytovaná oprávnenej osobe na každé nezaopatrené dieťa podľa tohto zákona,
b) oprávnenou osobou fyzická osoba, ktorá spĺňa podmienky podľa § 4 ods. 1, 
c) nezaopatreným dieťaťom nezaopatrené dieťa podľa osobitného predpisu 1), 
d) daňovým bonusom daňový bonus na nezaopatrené dieťa podľa osobitného predpisu 2),
e) rozhodujúcim obdobím zdaňovacie obdobie rokov 2025, 2026 a 2027, za ktoré sa posudzuje vznik nároku na preplatok na kompenzáciu daňového bonusu na dieťa, 
f) referenčnou sumou daňového bonusu suma daňového bonusu na nezaopatrené dieťa, na ktorú by oprávnenej osobe vznikol nárok za príslušné zdaňovacie obdobie podľa právnej úpravy účinnej k 31.12.2024,
g) skutočne vyplateným daňovým bonusom suma daňového bonusu na nezaopatrené dieťa priznaná a skutočne vyplatená oprávnenej osobe za príslušné zdaňovacie obdobie podľa právnej úpravy účinnej v danom zdaňovacom období,
h) výška preplatku na kompenzáciu daňového bonusu na dieťa rozdiel medzi referenčnou sumou daňového bonusu a skutočne vyplateným daňovým bonusom za príslušné zdaňovacie obdobie na nezaopatrené dieťa,
i) ministerstvom Ministerstvo financií Slovenskej republiky,
j) zamestnávateľom zamestnávateľ, ktorý je platiteľom dane z príjmov fyzických osôb zo závislej činnosti podľa osobitného predpisu 3),
k) finančnou správou Finančná správa Slovenskej republiky a príslušné daňové úrady,
l) sociálnou poisťovňou sociálna poisťovňa zriadená zákonom č. 274/1994 Z. z. ako verejnoprávna inštitúcia.

§ 3 Splnomocňovacie ustanovenie
(1) Podrobnosti o veciach, ktoré tento zákon neupravuje, ustanoví ministerstvo vyhláškou.

DRUHÁ ČASŤ
PREPLATOK NA KOMPENZÁCIU DAŇOVÉHO BONUSU NA DIEŤA

§ 4 Právo na preplatok na kompenzáciu daňového bonusu na dieťa
(1) Právo na preplatok na kompenzáciu daňového bonusu na dieťa vznikne oprávnenej osobe, ktorá v rozhodujúcom období súčasne spĺňa nasledovné podmienky:
a) je fyzickou osobou s trvalým pobytom na území Slovenskej republiky,
b) uplatňovala daňový bonus minimálne na jedno nezaopatrené dieťa v období od 1. januára 2025,
c) referenčná suma daňového bonusu je vyššia ako skutočne vyplatený daňový bonus v rozhodujúcom období,
d) rozdiel medzi referenčnou sumou daňového bonusu a skutočne vyplateným daňovým bonusom je v dôsledku legislatívnych zmien účinných od 1. januára 2025.
(2) Splnenie podmienok podľa odseku 1 sa posudzuje a prehodnocuje automatizovaným spôsobom na základe údajov evidovaných v informačných systémoch podľa § 13 ods. 3.
(3) Ak podmienky podľa odseku 1 spĺňa vo vzťahu k tomu istému nezaopatrenému dieťaťu viacero fyzických osôb, preplatok na kompenzáciu daňového bonusu na dieťa si môže uplatniť len jedna z nich. Ak si preplatok na kompenzáciu daňového bonusu na to isté nezaopatrené dieťa uplatnilo súčasne viacero fyzických osôb, preplatok na kompenzáciu daňového bonusu na dieťa sa poskytne fyzickej osobe, s ktorou nezaopatrené dieťa žije v spoločnej domácnosti. Oprávnená osoba, ktorá vyživuje nezaopatrené dieťa len jeden alebo niekoľko kalendárnych mesiacov v zdaňovacom období, môže uplatniť pomernú časť preplatku na kompenzáciu daňového bonusu na dieťa za časť zdaňovacieho obdobia; za zostávajúcu časť zdaňovacieho obdobia môže preplatok na kompenzáciu daňového bonusu na dieťa uplatniť druhá oprávnená osoba. Ak podmienky na uplatnenie preplatku na kompenzáciu daňového bonusu na dieťa spĺňa viacero oprávnených osôb a ak sa nedohodnú inak, preplatok na kompenzáciu daňového bonusu na dieťa sa uplatní alebo prizná v poradí matka, otec, iná oprávnená osoba.
(4) Právo na preplatok na kompenzáciu daňového bonusu na dieťa nevzniká, ak zníženie alebo zánik nároku na daňový bonus oprávnenej osoby nie je priamym dôsledkom legislatívnych zmien účinných od 1. januára 2025, ale vyplýva z iných skutočností, najmä zo zmeny podmienok na strane oprávnenej osoby alebo nezaopatreného dieťaťa.

§ 5 Zánik práva na preplatok na kompenzáciu daňového bonusu na dieťa
(1) Právo na preplatok na kompenzáciu daňového bonusu na dieťa zaniká:
a) smrťou nezaopatreného dieťaťa; zánik nastáva dňom smrti nezaopatreného dieťaťa,
b) zánikom statusu nezaopatreného dieťaťa podľa osobitného predpisu 4); zánik nastáva dňom, ktorým dieťa prestalo byť nezaopatreným dieťaťom,
c) uplynutím kalendárneho mesiaca, v ktorom oprávnená osoba prestala spĺňať podmienky podľa § 4 ods. 1, 
d) dňom vzniku práva na preplatok na kompenzáciu daňového bonusu na dieťa, ak sa preukáže, že podmienky podľa § 4 ods. 1 neboli splnené ani ku dňu vzniku práva na preplatok na kompenzáciu daňového bonusu na dieťa.
(2) Oprávnená osoba je povinná bez zbytočného odkladu písomne oznámiť finančnej správe každú zmenu skutočností rozhodujúcich pre trvanie práva na preplatok na kompenzáciu daňového bonusu na dieťa, a to najneskôr do tridsiatich dní odo dňa, keď zmena nastala.
(3) Finančná správa upovedomí oprávnenú osobu a jej zamestnávateľa o zániku práva na preplatok na kompenzáciu daňového bonusu na dieťa podľa odseku 1 bez zbytočného odkladu potom, čo sa rozhodujúca skutočnosť preukáže.
(4) Upovedomenie podľa odseku 3 sa doručuje oprávnenej osobe do vlastných rúk; rovnakým spôsobom sa doručuje aj zamestnávateľovi.
(5) Ak právo na preplatok na kompenzáciu daňového bonusu na dieťa zaniklo podľa odseku 1, zamestnávateľ je povinný prestať poskytovať preplatok oprávnenej osobe najneskôr v najbližšom výplatnom termíne nasledujúcom po doručení upovedomenia podľa odseku 4, alebo po tom, čo sa o zániku práva dozvedel po prvýkrát. 
(6) Preplatok na kompenzáciu daňového bonusu na dieťa vyplatený za obdobie, na ktoré právo zaniklo podľa odseku 1 písm. c) alebo d), sa považuje za neoprávnene prijatú platbu. Oprávnená osoba je povinná takúto platbu vrátiť; povinnosť vrátenia vzniká dňom doručenia výzvy finančnej správy. 
§ 6 Výška preplatku na kompenzáciu daňového bonusu na dieťa
(1) Výška preplatku na kompenzáciu daňového bonusu na dieťa za príslušné zdaňovacie obdobie na jedno nezaopatrené dieťa sa rovná kladnému rozdielu medzi referenčnou sumou daňového bonusu a sumou skutočne vyplateného daňového bonusu za príslušné zdaňovacie obdobie na jedno nezaopatrené dieťa.
(2) Referenčná suma daňového bonusu podľa § 2 písm. f) sa určuje podľa právnej úpravy účinnej k 31. decembru 2024, a to v sume určenej osobitným predpisom.5)
(3) Mesačná suma preplatku na kompenzáciu daňového bonusu na dieťa predstavuje:
a) 50 eur mesačne, ak nezaopatrené dieťa dovŕšilo 18 rokov veku;
b) 90 eur mesačne, ak nezaopatrené dieťa dovŕšilo 15 rokov veku a nedovŕšilo 18 rokov veku, a to poslednýkrát za kalendárny mesiac, v ktorom dieťa dovŕši 18 rokov veku, alebo
c) 40 eur mesačne, ak nezaopatrené dieťa nedovŕšilo 15 rokov veku, a to poslednýkrát za kalendárny mesiac, v ktorom dieťa dovŕši 15 rokov veku.
(4) Ak oprávnená osoba splnila podmienky nároku na preplatok na kompenzáciu daňového bonusu na dieťa len po určitú časť zdaňovacieho obdobia, výška preplatku sa vypočíta pomerne za každý kalendárny mesiac, v ktorom boli splnené podmienky, a to vo výške sumy podľa odseku 3.
(5) Na účely výpočtu výšky preplatku na kompenzáciu daňového bonusu na dieťa podľa odsekov 1 až 3 sa daňovým bonusom skutočne vyplateným rozumie daňový bonus priznaný a skutočne vyplatený oprávnenej osobe za príslušné zdaňovacie obdobie.
§ 7  Forma poskytovania preplatku na kompenzáciu daňového bonusu na dieťa
(1) Preplatok na kompenzáciu daňového bonusu na dieťa sa poskytuje mesačne v priebehu zdaňovacieho obdobia prostredníctvom zamestnávateľa oprávnenej osoby formou zápočtu voči preddavku na daň z príjmov zo závislej činnosti oprávnenej osoby, a to obdobným spôsobom, akým sa uplatňuje daňový bonus podľa osobitného predpisu.6)
(2) Preplatok na kompenzáciu daňového bonusu na dieťa sa poskytuje bez potreby osobitnej žiadosti oprávnenej osoby. Finančná správa poskytuje preplatok na základe údajov dostupných v informačných systémoch podľa § 13 tohto zákona; primerane sa použijú ustanovenia osobitného predpisu upravujúce postup zamestnávateľa pri uplatňovaní a vyúčtovaní daňového bonusu.7)
(3) Ak údaje potrebné na určenie výšky preplatku na kompenzáciu daňového bonusu na dieťa alebo na overenie splnenia podmienok podľa § 4 ods. 1 tohto zákona nie sú dostupné v informačných systémoch podľa § 13, finančná správa vyzve oprávnenú osobu na ich predloženie alebo doplnenie. Výzva musí obsahovať:
a) identifikáciu oprávnenej osoby,
b) identifikáciu chýbajúcich alebo neúplných údajov,
c) lehotu na ich predloženie, ktorá nesmie byť kratšia ako 30 dní odo dňa doručenia výzvy,
d) poučenie o následkoch nepredloženia údajov v stanovenej lehote,
e) adresu na doručenie chýbajúcich informácií.
(4) Ak oprávnená osoba nepredloží požadované údaje v lehote podľa odseku 3 písm. c) a ani v dodatočnej lehote určenej finančnou správou, ktorá nesmie byť kratšia ako 15 dní, finančná správa preplatok na kompenzáciu daňového bonusu na dieťa neprizná alebo jeho poskytovanie pozastaví do predloženia požadovaných údajov.
(5) Ročné zúčtovanie preplatku na kompenzáciu daňového bonusu na dieťa vykoná finančná správa v rámci ročného zúčtovania dane alebo na základe daňového priznania za príslušné zdaňovacie obdobie spôsobom primeraným vysporiadaniu daňového bonusu podľa osobitného predpisu.8)
§ 8 Oznámenie
(1) Finančná správa doručí oprávnenej osobe, ktorej vzniklo právo na preplatok na kompenzáciu daňového bonusu na dieťa, písomné oznámenie, v ktorom ju informuje o vzniku práva na preplatok na kompenzáciu daňového bonusu na dieťa, forme poskytovania a ďalších podrobnostiach o poskytovanom preplatku na kompenzáciu daňového bonusu na dieťa.
(2) Oznámenie podľa odseku 1 sa zasiela elektronickým spôsobom ako elektronický úradný dokument doručovaný nie do vlastných rúk podľa všeobecného predpisu o výkone verejnej moci elektronicky.9)
(3) Zároveň s oznámením podľa odseku 1 upovedomí Finančná správa zamestnávateľa oprávnenej osoby o vzniku práva na preplatok na kompenzáciu daňového bonusu na dieťa.
§ 9 Námietka
(1) Oprávnená osoba, ktorej preplatok na kompenzáciu daňového bonusu na dieťa nebol poskytnutý vôbec, bol poskytnutý v nesprávnej výške alebo nebol poskytnutý včas, je oprávnená podať námietku. Podaniu námietky musí predchádzať žiadosť o informáciu podľa § 12 ods. 1; námietka podaná bez predchádzajúcej žiadosti o informáciu je neprípustná.
(2) Námietka sa podáva písomne prostredníctvom formulára, ktorého vzor zverejní finančná správa na svojom webovom sídle. Námietku možno podať:
a) elektronicky prostredníctvom portálu finančnej správy, alebo
b) v listinnej podobe doručením na príslušný daňový úrad.
(3) Námietka musí obsahovať:
a) meno, priezvisko, adresu trvalého pobytu,
b) identifikáciu nezaopatreného dieťaťa, ktorého sa preplatok na kompenzáciu daňového bonusu týka,
c) identifikáciu skutočností, ktoré oprávnená osoba namieta,
d) dôkazy alebo iné podklady preukazujúce tvrdenia oprávnenej osoby.
(4) Námietku možno podať:
a) do 60 dní odo dňa, kedy právo na preplatok na kompenzáciu daňového bonusu na dieťa vzniklo alebo malo vzniknúť, ak sa namieta neposkytnutie preplatku alebo jeho oneskorené poskytnutie
b) do 60 dní odo dňa doručenia oznámenia podľa § 8, ak sa namieta výška preplatku na kompenzáciu daňového bonusu na dieťa určená v tomto oznámení,
c) do 60 dní odo dňa, keď oprávnená osoba zistila alebo mohla zistiť pochybenie, ak sa namieta iná skutočnosť ako tá, ktorú upravujú písmená a) a b).
(5) Ak námietka nespĺňa požiadavky a náležitosti podľa odsekov 1 až 3, finančná správa vyzve oprávnenú osobu na jej doplnenie v lehote, ktorá nesmie byť kratšia ako 15 dní odo dňa doručenia výzvy na doplnenie. Ak oprávnená osoba námietku v dodatočnej lehote nedoplní, na takú námietku sa neprihliada.
(6) Finančná správa vybaví námietku v lehote 30 dní odo dňa jej riadneho doručenia. Ak je na vybavenie námietky nevyhnutná súčinnosť iného orgánu verejnej moci alebo tretej osoby, finančná správa lehotu podľa prvej vety predĺži, najviac však o ďalších 30 dní; o predĺžení lehoty a jeho dôvodoch finančná správa oprávnenú osobu upovedomí pred uplynutím základnej lehoty.
(7) Ak v priebehu vybavovania námietky oprávnená osoba oznámi novú skutočnosť bezprostredne súvisiacu s predmetom vybavovanej námietky a finančná správa ju vezme do úvahy, lehota na vybavenie námietky podľa odseku 6 začína plynúť znova odo dňa doručenia oznámenia novej skutočnosti. Finančná správa o tom oprávnenú osobu bezodkladne upovedomí. 
(8) Finančná správa písomne oznámi výsledok vybavenia námietky oprávnenej osobe bez zbytočného odkladu po jej vybavení. Oznámenie musí obsahovať:
a) výrok o výsledku vybavenia námietky,
b) odôvodnenie výsledku vybavenia námietky s uvedením podkladov, z ktorých finančná správa vychádzala,
c) poučenie o opravnom prostriedku.
(9) Ak finančná správa zistí, že námietka je opodstatnená, vykoná nápravu v lehote 30 dní odo dňa vybavenia námietky. Nápravou sa rozumie najmä:
a) poskytnutie preplatku na kompenzáciu daňového bonusu na dieťa, ak nebol poskytnutý,
b) doplatenie rozdielu medzi správnou a skutočne vyplatenou sumou preplatku na kompenzáciu daňového bonusu na dieťa,
c) iný úkon potrebný na nápravu súčasného stavu.

TRETIA ČASŤ
PÔSOBNOSŤ ORGÁNOV ŠTÁTNEJ SPRÁVY
§ 10 Orgány štátnej správy
(1) Orgány štátnej správy pre poskytovanie preplatku na kompenzáciu daňového bonusu na dieťa sú:
a) ministerstvo,
b) finančná správa,
c) sociálna poisťovňa.
(2) Ministerstvo
a) koordinuje poskytovanie preplatku na kompenzáciu daňového bonusu na dieťa,
b) spolupracuje s finančnou správou a sociálnou poisťovňou pri plnení úloh podľa tohto zákona,
(3) Finančná správa
a) automatizovaným spôsobom spracúva údaje podľa tohto zákona na účel poskytovania preplatku na kompenzáciu daňového bonusu na dieťa,
b) spracúva a doručuje oznámenia podľa § 8,
c) upovedomuje zamestnávateľov o vzniku a zániku práva na preplatok na kompenzáciu daňového bonusu na dieťa,
d) spracúva a uchováva údaje potrebné na účely tohto zákona v súlade s § 13,
e) poskytuje informácie o preplatku na kompenzáciu daňového bonusu na dieťa oprávneným osobám, 
f) vydáva záväzné metodické usmernenia pre zamestnávateľov o spôsobe výplaty preplatku na kompenzáciu daňového bonusu na dieťa.
(4) Sociálna poisťovňa poskytuje ministerstvu a finančnej správe súčinnosť pri plnení úloh podľa tohto zákona, najmä poskytovaním údajov potrebných na účely poskytovania preplatku na kompenzáciu daňového bonusu na dieťa.

ŠTVRTÁ ČASŤ
PRÁVA A POVINNOSTI PRI POSKYTOVANÍ PREPLATKU NA KOMPENZÁCIU DAŇOVÉHO BONUSU NA DIEŤA
§ 11 Povinnosti zamestnávateľov
(1) Zamestnávateľ je povinný 
a) uvádzať výšku preplatku na kompenzáciu daňového bonusu na dieťa osobitnou položkou na výplatnej páske alebo inom doklade o mzde,
b) poskytovať finančnej správe potrebnú súčinnosť pri výkone jej pôsobnosti podľa tohto zákona,
c) pri výpočte preddavku na daň z príjmov zo závislej činnosti oprávnenej osoby započítať sumu zodpovedajúcu preplatku na kompenzáciu daňového bonusu na dieťa proti vypočítanej dani z príjmu, 
d) na požiadanie oprávnenej osoby poskytnúť rozpis výplaty preplatku na kompenzáciu daňového bonusu na dieťa,
e) spracovávať údaje o preplatku na kompenzáciu daňového bonusu na dieťa v súlade s osobitným predpisom,10)
f) ukončiť vyplácanie preplatku na kompenzáciu daňového bonusu na dieťa v zmysle tohto zákona dňom, ktorý mu finančná správa oznámi podľa § 5 ods. 3.
(2) Zamestnávateľ, ktorý neplní povinnosti podľa odseku 1 písm. c) je povinný uhradiť oprávnenej osobe sumu, ktorú nezapočítal proti dani z príjmu.
§ 12 
(1) Finančná správa poskytuje na žiadosť oprávnenej osoby informácie o:
a) výške preplatku na kompenzáciu daňového bonusu na dieťa, 
b) zdaňovacom období, za ktoré sa preplatok na kompenzáciu daňového bonusu na dieťa priznáva,
c) dôvode nezaradenia fyzickej osoby medzi oprávnené osoby, ktorým prislúcha právo na preplatok na kompenzáciu daňového bonusu na dieťa.
(2) Štátne orgány, orgány územnej samosprávy, iné orgány verejnej moci a iné právnické osoby sú povinné spolupracovať s finančnou správou a ministerstvom a predkladať im na ich žiadosť informácie a údaje, ktorými disponujú a ktoré sú potrebné na vykonávanie pôsobnosti podľa tohto zákona. Informácie a údaje podľa prvej vety sa poskytujú len za podmienky, že sú nevyhnutné na plnenie účelu tohto zákona.

PIATA ČASŤ 
POSKYTOVANIE ÚDAJOV NA ÚČEL PREPLATKU NA KOMPENZÁCIU DAŇOVÉHO BONUSU NA DIEŤA 
§ 13 
(1) Štátne orgány, orgány územnej samosprávy, iné orgány verejnej moci a iné právnické osoby, ktoré získavajú, zhromažďujú alebo spracúvajú sociálno-ekonomické údaje o fyzických osobách a osobách ktoré tvoria spoločnú domácnosť na území Slovenskej republiky, sú povinné poskytovať ministerstvu a finančnej správe údaje potrebné na účely poskytovania preplatku na kompenzáciu daňového bonusu na dieťa podľa tohto zákona.
(2) Údaje podľa odseku 1 sa poskytujú bezodplatne, automatizovane alebo na žiadosť ministerstva alebo finančnej správy, v rozsahu, spôsobom a za obdobie uvedené v žiadosti a prostredníctvom informačnej technológie verejnej správy určenej ministerstvom alebo finančnou správou.
(3) Údaje podľa odseku 1 sa poskytujú z 
a) registra fyzických osôb,
b) informačného systému finančnej správy, 
c) informačného systému sociálnej poisťovne.
(4) Osoby podľa odseku 1 sú povinné poskytovať
a) údaje podľa odseku 3 písm. a) v rozsahu:
1. meno,
2. priezvisko,
3. rodné číslo,
4. dátum narodenia,
5. rodinný stav,
6. okres,
7. obec,
8. údaje o rodinnom vzťahu,
b) údaje podľa odseku 3 písm. b) v rozsahu:
1. meno,
2. priezvisko,
3. rodné číslo,
4. dátum narodenia,
5. údaje o zamestnávateľovi oprávnenej osoby, ktoré sú potrebné pre poskytovanie preplatku na kompenzáciu daňového bonusu na dieťa,
6. dátum začatia uplatňovania daňového bonusu 
7. výška daňového bonusu k 1.1.2025
(5) Ministerstvu a finančnej správe sa poskytujú aj ďalšie údaje, ktoré sú v súlade s účelom spracúvania a sú potrebné na účel poskytovania preplatku na kompenzáciu daňového bonusu na dieťa.
(6) Ministerstvo a finančná správa sú povinné prijať primerané technické a organizačné opatrenia na ochranu osobných údajov spracúvaných podľa tohto zákona.

ŠIESTA ČASŤ
SPOLOČNÉ, PRECHODNÉ A ZÁVEREČNÉ USTANOVENIA
§ 14 Spoločné a splnomocňujúce ustanovenia 
(1) Na postupy podľa tohto zákona sa nevzťahuje správny poriadok a nevzťahujú sa na ne ani ustanovenia osobitných predpisov na úseku ochrany spotrebiteľa.
(2) Na tento zákon sa primerane vzťahujú ustanovenia daňového poriadku.
(3) Preplatok na kompenzáciu daňového bonusu na dieťa sa nepovažuje za príjem podľa osobitných predpisov, a to ani na účely posúdenia nároku na dávky, príspevky alebo iné peňažné plnenia poskytované zo systémov sociálneho poistenia, sociálnej pomoci alebo iných systémov verejného financovania. Preplatok na kompenzáciu daňového bonusu na dieťa a pohľadávka z práva na preplatok na kompenzáciu daňového bonusu na dieťa nepodliehajú výkonu rozhodnutia ani exekúcii podľa osobitných predpisov.11)
(4) Preplatok na kompenzáciu daňového bonusu na dieťa nepodlieha dani z príjmov podľa osobitného predpisu.12)
(5) Finančná správa vydá metodické usmernenie k postupom podľa tohto zákona a zverejní ho na svojom webovom sídle.
(6) Vláda Slovenskej republiky môže nariadením ustanoviť maximálnu ročnú výšku preplatku na kompenzáciu daňového bonusu na dieťa na jedno nezaopatrené dieťa, a to s prihliadnutím na možnosti štátneho rozpočtu.
§ 15 Prechodné ustanovenia
(1) Za zdaňovacie obdobie roka 2025 sa preplatok na kompenzáciu daňového bonusu na dieťa poskytuje spätne za každý kalendárny mesiac zdaňovacieho obdobia roka 2025, počnúc januárom 2025, v ktorom oprávnená osoba spĺňala podmienky podľa § 4 ods. 1. Preplatok za zdaňovacie obdobie roka 2025 sa bude vyplácať mesačne podľa § 7 ods. 1, a to odo dňa nadobudnutia účinnosti tohto zákona.
(2) Za zdaňovacie obdobie roku 2026 sa preplatok na kompenzáciu daňového bonusu na dieťa poskytuje spätne za každý kalendárny mesiac zdaňovacieho obdobia roku 2026, počnúc januárom 2026, v ktorom oprávnená osoba spĺňala podmienky podľa § 4 ods. 1. Preplatok za zdaňovacie obdobie roka 2026 sa bude vyplácať mesačne podľa § 7 ods. 1, a to odo dňa nadobudnutia účinnosti tohto zákona.

Čl. II.
Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona č. 563/2009 Z. z., zákona č. 374/2010 Z. z., zákona č. 548/2010 Z. z., zákona č. 129/2011 Z. z., zákona č. 231/2011 Z. z., zákona č. 250/2011 Z. z., zákona č. 331/2011 Z. z., zákona č. 362/2011 Z. z., zákona č. 406/2011 Z. z., zákona č. 547/2011 Z. z., zákona č. 548/2011 Z. z., zákona č. 69/2012 Z. z., zákona č. 189/2012 Z. z., zákona č. 252/2012 Z. z., zákona č. 288/2012 Z. z., zákona č. 395/2012 Z. z., zákona č. 70/2013 Z. z., zákona č. 135/2013 Z. z., zákona č. 318/2013 Z. z., zákona č. 463/2013 Z. z., zákona č. 180/2014 Z. z., zákona č. 183/2014 Z. z., zákona č. 333/2014 Z. z., zákona č. 364/2014 Z. z., zákona č. 371/2014 Z. z., zákona č. 25/2015 Z. z., zákona č. 61/2015 Z. z., zákona č. 62/2015 Z. z., zákona č. 79/2015 Z. z., zákona č. 140/2015 Z. z., zákona č. 176/2015 Z. z., zákona č. 253/2015 Z. z., zákona č. 361/2015 Z. z., zákona č. 375/2015 Z. z., zákona č. 378/2015 Z. z., zákona č. 389/2015 Z. z., zákona č. 437/2015 Z. z., zákona č. 440/2015 Z. z., zákona č. 341/2016 Z. z., zákona č. 264/2017 Z. z., zákona č. 279/2017 Z. z., zákona č. 335/2017 Z. z., zákona č. 344/2017 Z. z., zákona č. 57/2018 Z. z., zákona č. 63/2018 Z. z., zákona č. 112/2018 Z. z., zákona č. 209/2018 Z. z., zákona č. 213/2018 Z. z., zákona č. 317/2018 Z. z., zákona č. 347/2018 Z. z., zákona č. 368/2018 Z. z., zákona č. 385/2018 Z. z., zákona č. 4/2019 Z. z., zákona č. 10/2019 Z. z., zákona č. 54/2019 Z. z., zákona č. 88/2019 Z. z., zákona č. 155/2019 Z. z., zákona č. 221/2019 Z. z., zákona č. 223/2019 Z. z., zákona č. 228/2019 Z. z., zákona č. 233/2019 Z. z., zákona č. 301/2019 Z. z., zákona č. 315/2019 Z. z., zákona č. 316/2019 Z. z., zákona č. 319/2019 Z. z., zákona č. 390/2019 Z. z., zákona č. 393/2019 Z. z., zákona č. 462/2019 Z. z., zákona č. 46/2020 Z. z., zákona č. 198/2020 Z. z., zákona č. 296/2020 Z. z., zákona č. 416/2020 Z. z., zákona č. 420/2020 Z. z., zákona č. 421/2020 Z. z., zákona č. 76/2021 Z. z., zákona č. 215/2021 Z. z., zákona č. 257/2021 Z. z., zákona č. 310/2021 Z. z., zákona č. 408/2021 Z. z., zákona č. 416/2021 Z. z., zákona č. 129/2022 Z. z., zákona č. 222/2022 Z. z., zákona č. 232/2022 Z. z., zákona č. 257/2022 Z. z., zákona č. 433/2022 Z. z., zákona č. 496/2022 Z. z., zákona č. 519/2022 Z. z., zákona č. 59/2023 Z. z., zákona č. 60/2023 Z. z., zákona č. 65/2023 Z. z., zákona č. 123/2023 Z. z., zákona č. 128/2023 Z. z., zákona č. 205/2023 Z. z., zákona č. 278/2023 Z. z., zákona č. 281/2023 Z. z., zákona č. 309/2023 Z. z., zákona č. 315/2023 Z. z., zákona č. 508/2023 Z. z., zákona č. 530/2023 Z. z., zákona č. 46/2024 Z. z., zákona č. 87/2024 Z. z., zákona č. 248/2024 Z. z., zákona č. 278/2024 Z. z., zákona č. 279/2024 Z. z., zákona č. 355/2024 Z. z., zákona č. 26/2025 Z. z., zákona č. 83/2025 Z. z., zákona č. 104/2025 Z. z., zákona č. 141/2025 Z. z., zákona č. 150/2025 Z. z., zákona č. 152/2025 Z. z., zákona č. 312/2025 Z. z., zákona č. 153/2025 Z. z., zákona č. 200/2025 Z. z., zákona č. 261/2025 Z. z. a zákona č. 385/2025 Z. z. sa mení a dopĺňa takto:
V § 15 písm. b) sa za bod 5 dopĺňa bod 6, ktorý znie:
„6. 50 % z osobitného základu dane z mimoriadnych ziskov zisteného podľa § 42a až § 42d.“
V § 17 sa za odsek 44 vkladá nový odsek 45, ktorý znie:
„(45) Príjmy zahrnuté do osobitného základu dane z mimoriadnych ziskov podľa § 42b sa nezahŕňajú do základu dane podľa odseku 1. Základ dane podľa odseku 1 sa o tieto príjmy neznižuje.“
V § 35 ods. 2 sa za slová „o sumu zodpovedajúcu sume daňového bonusu podľa § 33 ods. 1“ vkladajú slová „a o sumu preplatku na kompenzáciu daňového bonusu na dieťa podľa osobitného predpisu.“.
V § 38 ods. 5 druhá veta sa za slová „daňový bonus (§ 33)“ vkladá čiarka a slová „preplatok na kompenzáciu daňového bonusu na dieťa podľa osobitného predpisu“.
V § 39 ods. 6 druhá veta sa za slová „daňového bonusu (§ 33)“ vkladá čiarka a slová „preplatku na kompenzáciu daňového bonusu na dieťa podľa osobitného predpisu“.
V § 39 ods. 6 tretia veta sa za slová „daňového bonusu (§ 33)“ vkladá čiarka a slová „preplatku na kompenzáciu daňového bonusu na dieťa podľa osobitného predpisu“.
Za § 42 sa vkladajú § 42a až § 42d, ktoré znejú:
„§ 42a
Daňovník dane z mimoriadnych ziskov
(1) Daňovníkom dane z mimoriadnych ziskov je daňovník dane z príjmov právnických osôb, ktorý v zdaňovacom období alebo období, za ktoré sa podáva daňové priznanie, ktoré aspoň čiastočne spadajú do obdobia uplatnenia dane z mimoriadnych ziskov, dosahuje rozhodné príjmy pre daň z mimoriadnych ziskov vo výške najmenej 2 000 000 eur, ak
a) nie je bankou a
    1. je v období uplatnenia dane z mimoriadnych ziskov súčasťou skupiny podnikov s mimoriadnymi ziskami, alebo
    2. dosahoval rozhodné príjmy pre daň z mimoriadnych ziskov vo výške najmenej 80 000 000 eur za prvé účtovné obdobie skončené od 1. januára 2026, alebo
b) je bankou a dosahoval rozhodné príjmy pre daň z mimoriadnych ziskov vo výške najmenej 200 000 000 eur za prvé účtovné obdobie skončené od 1. januára 2026.
(2) Daňovníkom dane z mimoriadnych ziskov je aj daňovník dane z príjmov právnických osôb, ktorý dosahuje v zdaňovacom období alebo období, za ktoré sa podáva daňové priznanie, ktoré aspoň čiastočne spadajú do obdobia uplatnenia dane z mimoriadnych ziskov, rozhodné príjmy pre daň z mimoriadnych ziskov z činností podľa odseku 6 písm. a) až e) vo výške najmenej 2 000 000 eur, ak rozhodné príjmy pre daň z mimoriadnych ziskov z týchto činností za prvé účtovné obdobie skončené od 1. januára 2026 tvorili najmenej 25 % jeho ročného úhrnu čistého obratu podľa osobitného predpisu 13) za toto účtovné obdobie.
(3) Skupinou podnikov s mimoriadnymi ziskami je skupina podnikov podľa osobitného predpisu 14) bez zahrnutia bánk, ak úhrn rozhodných príjmov pre daň z mimoriadnych ziskov daňovníkov, ktorí sú súčasťou tejto skupiny, za prvé účtovné obdobie skončené od 1. januára 2026 dosiahol najmenej 80 000 000 eur. Ak je daňovník súčasťou tejto skupiny len počas časti tohto obdobia, zohľadňujú sa jeho rozhodné príjmy pre daň z mimoriadnych ziskov len v pomere zodpovedajúcom tejto časti.
(4) Rozhodnými príjmami pre daň z mimoriadnych ziskov sú tuzemské príjmy z rozhodných činností pre daň z mimoriadnych ziskov s výnimkou príjmov z činností uvedených v odseku 6 písm. d) a e), ak daňovník elektrinu alebo plyn dodal inému daňovníkovi, ktorý je súčasťou tej istej skupiny podnikov podľa osobitného predpisu 15), na jeho vlastnú spotrebu.
(5) Tuzemským príjmom sa na účely dane z mimoriadnych ziskov rozumie príjem s výnimkou príjmu zo zdrojov v zahraničí, ktorý podľa medzinárodnej zmluvy môže byť zdanený v zahraničí, ak je daňovník daňovníkom s neobmedzenou daňovou povinnosťou, a príjem zo zdrojov na území Slovenskej republiky s výnimkou príjmu, ktorý podľa medzinárodnej zmluvy nemôže byť zdanený v Slovenskej republike, ak je daňovník daňovníkom s obmedzenou daňovou povinnosťou.
(6) Rozhodnými činnosťami pre daň z mimoriadnych ziskov sú činnosti zaradené v štatistickej klasifikácii ekonomických činností 16) pod kódmi:
a) 05.10 – Ťažba čierneho uhlia,
b) 06 – Ťažba ropy a zemného plynu,
c) 19 – Výroba koksu a rafinovaných ropných produktov,
d) 35.1 – Výroba elektrickej energie, prenos a rozvod,
e) 35.2 – Výroba plynu; rozvod plynných palív potrubím,
f) 46.71 – Veľkoobchod s pevnými, kvapalnými a plynnými palivami a súvisiacimi produktmi,
g) 49.50.1 – Potrubná doprava plynu,
h) 49.50.2 – Potrubná doprava ropy,
i) 64 – Finančné služby okrem poistenia a dôchodkového zabezpečenia, s výnimkou činnosti centrálnej banky (64.11).
(7) Príjmy z rozhodných činností pre daň z mimoriadnych ziskov sa určujú ako
a) ročný úhrn čistého obratu podľa osobitného predpisu 17) z týchto činností u daňovníka, ktorý nie je bankou, alebo
b) ročné čisté úrokové výnosy u daňovníka, ktorý je bankou.
(8) V prípade rozdelenia daňovníka dane z príjmov právnických osôb, ktorý spĺňal podmienku výšky rozhodných príjmov pre daň z mimoriadnych ziskov za prvé účtovné obdobie skončené od 1. januára 2026, sa táto podmienka považuje za splnenú aj u jeho právnych nástupcov.
§ 42b
Základ dane z mimoriadnych ziskov
(1) Osobitným základom dane z mimoriadnych ziskov je kladný rozdiel medzi
a) základom dane z príjmov z rozhodných činností pre daň z mimoriadnych ziskov za zdaňovacie obdobie a
b) referenčným základom dane, ktorým je súčin priemerného základu dane z príjmov z rozhodných činností za referenčné obdobie rokov 2022 až 2025 a koeficientu 1,2.
(2) Ak daňovník nevykonával rozhodné činnosti pre daň z mimoriadnych ziskov počas celého referenčného obdobia, referenčný základ dane sa určí za tú časť referenčného obdobia, počas ktorej tieto činnosti vykonával; ak ich vykonával menej ako dve účtovné obdobia počas referenčného obdobia, referenčný základ dane je nula.
(3) Osobitný základ dane z mimoriadnych ziskov sa zaokrúhľuje na celé eurá nadol.
§ 42c
Sadzba dane z mimoriadnych ziskov, výpočet dane a ďalšie pravidlá
(1) Sadzba dane z mimoriadnych ziskov je 50 %.
(2) Daň z mimoriadnych ziskov sa vypočíta ako súčin osobitného základu dane z mimoriadnych ziskov zaokrúhleného podľa § 42b ods. 3 a sadzby dane podľa odseku 1.
(3) Na daň z mimoriadnych ziskov nie je možné uplatniť zľavu na dani.
(4) Daň z mimoriadnych ziskov sa nezahŕňa do daňovej povinnosti na účely použitia metódy zápočtu pri zamedzení dvojitého zdanenia.
(5) Daň z mimoriadnych ziskov je samostatnou daňou z príjmov právnických osôb a netvorí daňové príjmy rozpočtov obcí a vyšších územných celkov z dane z príjmov právnických osôb.
§ 42d
Správa dane z mimoriadnych ziskov
(1) Správcom dane z mimoriadnych ziskov je finančná správa.
(2) Daňovník dane z mimoriadnych ziskov je povinný podať daňové priznanie k dani z mimoriadnych ziskov ako súčasť daňového priznania k dani z príjmov právnických osôb za príslušné zdaňovacie obdobie.
(3) Daň z mimoriadnych ziskov je splatná v lehote na podanie daňového priznania podľa odseku 2.
(4) Na správu dane z mimoriadnych ziskov sa použijú ustanovenia osobitného predpisu.18)“
Za § 52zzzl sa vkladá § 52zzzm, ktorý znie:
„§ 52zzzm
Prechodné ustanovenia k úpravám účinným od 1. januára 2027
(1) Daň z mimoriadnych ziskov podľa § 42a až § 42d sa uplatňuje na zdaňovacie obdobia alebo obdobia, za ktoré sa podáva daňové priznanie, ktoré aspoň čiastočne spadajú do obdobia uplatnenia dane z mimoriadnych ziskov. Obdobím uplatnenia dane z mimoriadnych ziskov je obdobie od 1. januára 2026 do 31. decembra 2028. Daň z mimoriadnych ziskov za zdaňovacie obdobie, ktoré sa skončilo pred nadobudnutím účinnosti tohto zákona, je daňovník povinný uviesť v daňovom priznaní podávanom po nadobudnutí účinnosti tohto zákona.
(2) Na posúdenie, či daňovník spĺňa podmienky podľa § 42a, sa použijú rozhodné príjmy za prvé účtovné obdobie skončené od 1. januára 2026.“

Čl. III.
Tento zákon nadobúda účinnosť 1. januára 2027.

Poznámky:
1) § 3 zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení
2) § 33 zákona č. 595/2003 Z. z. o dani z príjmov v znení neskorších predpisov
3) § 7 zákona č. 311/2001 Z. z. Zákonník práce v spojení s § 5 ods. 4 zákona č. 595/2003 Z. z. o dani z príjmov v znení neskorších predpisov
4) § 3 ods. 3 zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení
5) § 33 zákona č. 595/2003 Z. z. o dani z príjmov v znení neskorších predpisov
6) § 33 zákona č. 595/2003 Z. z. o dani z príjmov v znení neskorších predpisov
7) Zákon č. 595/2003 Z. z. o dani z príjmov v znení neskorších predpisov
8) Zákon č. 595/2003 Z. z. o dani z príjmov v znení neskorších predpisov
9) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.
10) Zákon č. 18/2018 Z. z. o ochrane osobných údajov a o zmene a doplnení niektorých zákonov
11) Zákon č. 233/1995 Z. z.  o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov 
12) Zákon č. 595/2003 Z. z. o dani z príjmov v znení neskorších predpisov
13) § 2 ods. 15 zákona č. 431/2002 Z. z. o účtovníctve v znení neskorších predpisov
14) § 2 písm. f) zákona č. 507/2023 Z. z. o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov
15) § 2 písm. f) zákona č. 507/2023 Z. z. o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov
16) Vyhláška Štatistického úradu Slovenskej republiky č. 306/2007 Z. z., ktorou sa vydáva Štatistická klasifikácia ekonomických činností v znení neskorších predpisov
17) § 2 ods. 15 zákona č. 431/2002 Z. z. o účtovníctve v znení neskorších predpisov
18) Zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov

